Drie gewond in skietery by kollege in Texas | Nuus24
Houston – ‘n Man is in hegtenis geneem ná drie mense in ‘n skietery by ‘n kollegekampus in Texas gewond is. Een van die pasiënte is in 'n kritieke toestand.Carlton Berry (22) is Dinsdag in hegtenis geneem ná die skietery by die Lone Star-kollege naby Houston en word tans in 'n hospitaal in die gebied behandel, het Alan Bernstein, ‘n polisiewoordvoerder, gesê.Twee ander mense wat in 'n rusie met Berry betrokke was, word ook in die hospitaal behandel vir beserings.‘n Man wat naby die plek gestaan het waar die rusie plaasgevind het, is in die been geskiet. Geen verdere besonderhede oor die ander slagoffers is tans beskikbaar nie.Dit is die vierde skietvoorval by ‘n opvoedkundige instansie in die VSA sedert 20 leerders en ses onderwysers op 14 Desember by die Sandy Hook-laerskool doodgeskiet is.Die skieter wat dié aanval uitgevoer het, Adam Lanza, is vroeër die maand begrawe. Lanza het op kinders en onderwysers losgebrand nadat hy sy ma, Nancy, in hul woning doodgeskiet het. Hy het later selfmoord gepleeg.– Volg Nuus24 op Twitter - Reuters
Lees meer oor: vsa | skietvoorval VOLGENDE OP NUUS24X